அன்டர் செயல்முறை

அன்டர் செயல்முறை (Hunter process, ஹண்டர் செயல்முறை) என்பது தொழிற்சாலைகளில் முதன்முதலில் கம்பியாக நீட்டும் தன்மை கொண்ட தூய்மையான உலோக டைட்டானியம் உற்பத்தி செய்யப் பயன்பட்ட செயல்முறையாகும். நியூசிலாந்தைச் சேர்ந்த அமெரிக்காவில் பணியாற்றிக் கொண்டிருந்த ஏ. மேத்தியூ அன்டர் 1910 ஆம் ஆண்டில் இதைக் கண்டறிந்தார். இச்செயல்முறையில் டைட்டானியம் நான்மகுளோரைடு (TiCl4) சோடியத்துடன் சேர்க்கப்பட்டு ஒரு இரும்பு கொள்கலனில் 700 முதல் 800 பாகை செல்சியசு வெப்பநிலைக்கு சூடுபடுத்தப்பட்டு ஒடுக்க வினையின் மூலம் தயாரிக்கப்படுகிறது.

TiCl4 + 4 Na → 4 NaCl + Ti

இச்செயல்முறைக்கு முன்னர் தயாரிக்கப்பட்ட டைட்டானியம் யாவும் தூய்மையற்ற நிலையில் டைட்டானியம் நைட்ரைடு கலந்தே இருந்தன. 1940 ஆம் ஆண்டில் கிரால் செயல்முறையில் டைட்டானியம் நான்மகுளோரைடு மக்னீசியத்தால் ஒடுக்கப்பட்டு டைட்டானியம் தயாரிக்கப்பட்டது. இம்முறை அன்டர் செயல்முறையைக் காட்டிலும் மிகவும் சிக்கனமானது ஆகும்.

மேற்கோள்கள் 

தொழிற்துறை செயல்முறைகள்
தைட்டானியம்